**Läänemaa toidusuveniir 2020**

**Sihtasutus Läänemaa ja Kodukant Läänemaa kutsuvad üles valima Läänemaa toidusuveniiri 2020! Konkursi eesmärgiks on tuua esile kohalikke toidu- ja joogitooteid, mis on sobilikud suveniiriks. Ühtlasi soovime innustada Läänemaa ettevõtteid arendama uusi tooteid ning välja töötama nende pakendeid.**

1. **Konkursi üldtingimused**
   1. Konkurss kuulutatakse välja **05.08.2020**. Konkursitingimused on kättesaadavad Kodukant Läänemaa MTÜ ja SA Läänemaa kodulehtedel (kklm.ee ning laanemaa.ee).
   2. Konkursi korraldajaks on SA Läänemaa. Koostööpartneriks on Kodukant Läänemaa MTÜ. Konkursi teavituspartneriteks on maakonnaleht Lääne Elu ja maakonnaportaal Läänlane.
   3. Konkurss on avalik.
   4. Konkursi korraldajal on õigus anda eriauhindu.
2. **Konkursil osalemiseks:**
   1. Konkursil osalemiseks täidab osaleja **elektroonilise registreerumisvormi**, milles kirjeldatakse toote lugu ning esitatakse info selle valmistaja, toote koostise ja tooraine päritolu kohta. Vorm on kättesaadav Kodukant Läänemaa MTÜ ja SA Läänemaa kodulehtedel (kklm.ee ning laanemaa.ee).
   2. Konkursil osalemiseks tuleb esitada 2 tootenäidist hiljemalt **23. September 2020** aadressil Karja 27, Haapsalu,  Kodukant Läänemaa MTÜ büroo. Hindamiseks esitatava toote maht on joogi puhul minimaalselt 2 pudelit  või toidu puhul minimaalselt 2 pakendit.
   3. Osaleja võib esitada konkursile piiramatu arvu konkursitooteid.
3. **Nõuded konkursile esitatavatele toodetele:**
   1. Konkursile esitatud toote valmistusprotsess peab vastama toiduohutuse nõutele. Toode peab olema valmistatud selleks sobilikes tingimustes. Konkursile esitatud toote müügipakendil  esitatud andmed peavad vastama Veterinaar- ja Toiduameti nõuetele sh toote nimetus, koostisosade loetelu, toote netokogus, säilimisaja tähtpäev jms.
   2. Konkursil osaleja peab omama suutlikkust konkursile esitatava toote tootmiseks ja müügiks (näiteks tellimus 50 tk).
   3. Hindamisele suunatakse tooted, mis on saanud oma lõppviimistluse (st olemas toode, pakend, etikett).
4. **Parimate toodete valik**
   1. Konkursile esitatud tooteid hindab kuni 9-liikmeline žürii, kuhu kuuluvad nii professionaalsed tootjad, kokad kui ka turismisektori ja korraldajate esindajad. Žürii koosseis avalikustatakse augusti lõpuks korraldaja ja Kodukant Läänemaa MTÜ kodulehel.
   2. Tööde hindamisel võetakse aluseks järgnevad kriteeriumid: maitse, kohaliku tooraine väärindamine, vastavus Läänemaa kohaliku toidupiirkonna omapärale, pakend.
   3. Hindeid antakse igas kategoorias 5-palli süsteemis: 5 – väljapaistev; 4 – väga hea; 3- hea; 2 – keskpärane; 1 – nõrk.
   4. Hindamine toimub kirjalikult avatud hindamisena. Žürii on teadlik, millist toodet hinnatakse ning tutvustatakse ka tootja poolt esitatud infot toote kohta.
   5. Konkursi võitjad kuulutatakse välja Läänemaa ettevõtjate tänuüritusel 9. oktoobril 2020.
   6. Parimad tooted saavad õiguse kasutada oma toote tutvustamisel nimetust „Läänemaa toidusuveniir 2020 I koht, II koht ja III koht“ ning vastavat tähistust oma toodetel.
   7. Konkursil parimateks valitud tooteid soetab Kodukant Läänemaa MTÜ koostöökingitusteks  600 euro eest ühe aasta jooksul kokkuleppel tootjatega.